Svensk politi er ved at kollapse under presset og kan slet ikke færdes mange steder i landet. Men det er ikke bedre i Danmark, siger Politiforbundet.

Flygtningestrømmen, terrortruslen, kriminelle bander og religiøs ekstremisme presser svensk politi i en sådan grad, at systemet er ved at bukke under.

Sådan lyder advarslen fra politiinspektør Lars Alvarsjö fra Region Stockholm i et debatindlæg i Svenska Dagbladet, og den kritiske situation bakkes op af den svenske rigspolitichef. Men situationen er ikke nødvendigvis meget bedre i Danmark.

- Måske ser det endda værre ud. Vi må prioritere indenfor både vold, tyveri, indbrud og så videre. I Sverige ligger de vandret for at få enderne til at mødes, men det gør vi også i Danmark, siger Claus Oxfeldt, der er formand for Politiforbundet.

Kan være svære steder at patruljere

At politiet er presset kan virkelig mærkes på de mest kriminalitetshærgede områder i landet.

Claus Oxfeldt nævner områder som Gellerup i Aarhus Vest, Vollsmose i Odense og dele af Nørrebro i København som steder, der kan være svære at patruljere for politiet.

- Vi kan i hvert fald genkende det her med parallelsamfund, hvor politiet ikke kan komme med bare to mand i en patruljevogn. Der kan ske vold, hærværk eller det, der er værre. Sådan har det i mange år været på Christiania, hvor det har været livsfarligt for os at komme. Men over de seneste 10 år er der blevet mange flere af den slags steder, siger Claus Oxfeldt.

Som forbundsformand mener han, at løsningen på problemet er flere betjente. Det danske politi er imidlertid blevet tilført flere ressourcer i det politiforlig, der faldt på plads i november - ikke mindst via en ny politiskole, der tages i brug i 2018.

- Vi har fået en fornuftig aftale, men det er ikke noget, der bliver løst i '16 eller '17. Vi må have nogle af politiets opgaver overtaget af andre, siger han.

Gellerupparken er vanskelig at patruljere, siger Claus Oxfeldt. Foto: Axel Schütt / Scanpix Denmark

Kredsene kan ikke genkende billedet

Men i Østjyllands Politi, som blandt andet dækker Gellerup, kan man ikke genkende de krigeriske tilstande.

- Vi oplever overhovedet ingen problemer med ikke at kunne rykke ud til specifikke områder i vores politikreds, siger Bent Preben Nielsen, der er chefpolitiinspektør i Østjyllands Politi.

Adspurgt i forhold til Claus Oxfeldts udtalelse om, at Gellerupparken er et af problemområderne, siger han:

- Hvis han har udtalt det, er det forkert. Vi har ingen problemer. Jeg kan tage en jakke på nu og køre direkte ud i Gellerup alene - uden problemer.

Samme budskab lyder fra Hovedstaden.

- Der er nogle områder, hvor vi skal være mere på vagt, men der er ingen steder, hvor vi ikke kan patruljere. Vi bruger især lokalpolitiet til netop at forebygge, så vi ikke får nogle områder, hvor der er utrygt. Ved patruljer på for eksempel Christiania tager vi nogle forholdsregler med hensyn til den måde vi patruljerer på, men vi har intet problem med at færdes der, siger politiinspektør Poul Kjeldsen fra Københavns Politi.

De øvrige politikredse, TV 2 har talt med, kan heller ikke melde om områder, hvor man ikke kan patruljere normalt.

- Vi har nogle områder, hvor der oftere skal bruges mere end to betjente end andre områder. Men det er ikke sådan, at vi har en fast procedure, det er en beslutning på dagen, lyder det eksempelvis fra politiinspektør for Lokalpolitiet i Odense Johnny Schou.

Christiania har længe været en vanskeligt område for politiet. Her er det optøjer i oktober sidste år. Foto: FLINDT MOGENS / POLFOTO

Rigspolitiet: Ingen steder vi ikke kan komme

Rigspolitichef Jens Henrik Højbjerg anerkender, at der er nogle steder i landet, hvor politiet indimellem skal tilpasse indsatsen.

- Men situationen er væsentlig bedre end i Sverige. Grundlæggende er der ingen steder, vi ikke kan patruljere. Så jeg kan ikke rigtigt genkende det, Oxfeldt siger, siger han.

Måden at forhindre, at situationen nærmer sig svenske tilstande er at være synligt til stede i de udsatte områder.

- Vi gør meget for at have en fornuftig indsats de steder, og det skal vi blive ved med. Det er meget vigtigt, at den indsats fortsætter med at være stor og at vi får de lokale med. For selvfølgelig er der udfordringer i nogle områder, siger Jens Henrik Højbjerg.

Sociolog: Der er farlige områder

Claus Oxfeldt bliver dog bakket op af sociolog Aydin Soei, der har skrevet bogen 'Vrede unge mænd' om radikaliserede unge. Han kan godt genkende billedet af områder, hvor politiet ikke kan tage ud på deres normale patruljer.

- Også i Danmark er der områder, hvor politiet ikke tør køre ind medmindre de er rigtig mange folk. At politiet KAN køre ind alle steder skyldes, at der benyttes lokale betjente, der har relationer til beboerne, siger han.

Han begræder, at det ofte er den lokale indsats, der bliver skåret væk, når politiets ressourcer skal omfordeles.

- Tendensen er, at det er den del man skærer ned på, når der skæres i politiets ressourcer, siger Aydin Soei.